b'\n_START_ARTICLE_\nPanasonic Q\n_START_PARAGRAPH_\nPanasonic Q (tunnetaan my\xc3\xb6s nimill\xc3\xa4 Q ja GameQ) on Panasonicin valmistama Nintendo GameCuben versio, joka soittaa CD-levyj\xc3\xa4, DVD-levyj\xc3\xa4 ja MP3-tiedostoja. Se julkaistiin Nintendon lisensoimana joulukuussa 2001, koska alkuper\xc3\xa4isess\xc3\xa4 GameCubessa ei ole DVD-toimintoja, vaikka ne l\xc3\xb6ytyv\xc3\xa4t kilpailevista Xboxista ja PlayStation 2:sta. Panasonic Q:hun sopivat kaikki GameCuben lis\xc3\xa4laitteet, paitsi ett\xc3\xa4 laitteen pohjassa olevien jalkojen takia Game Boy Player ei toimi. Q:n valmistus lopetettiin joulukuussa 2003._NEWLINE_Nintendon ep\xc3\xa4tyypillinen ratkaisu lisensoida pelitekniikka Panasonicille juontaa juurensa Matsushitan (Panasonic-br\xc3\xa4ndin omistaja) ja Nintendon v\xc3\xa4lisest\xc3\xa4 sopimuksesta. Kun Nintendo nimesi Matsushitan GameCuben optisten levyasemien valmistajaksi, samalla tehtiin sopimus, joka antoi Matsushitalle oikeudet valmistaa GameCube-pelej\xc3\xa4 tukeva DVD-soitin.'